ഉമ്മച്ചന്റെ പകലുകൾ

അങ്ങാടിപ്പള്ളിയിലെ കൊച്ചച്ഛൻ തന്റെ കുർബാന പ്രസംഗത്തിൽ ഒരിക്കൽ പറഞ്ഞിരുന്നത് "ഉണരുന്നത് പ്രസന്നമായിരുന്നാൽ ഓരോ ദിവസവും സന്തോഷത്തോടെയുള്ള പ്രഭാതം നമ്മുടെ ജീവിതത്തിനെ ഉർജ്ജസ്വലരായിരിക്കാൻ പ്രാപ്തരാക്കും" എന്ന വാചകം മനസ്സിൽ തളംകെട്ടി കിടക്കുന്നുണ്ടെങ്കിലും അതിരാവിലെ പെയ്യുന്ന മഴയെ "നശിച്ച മഴ" എന്ന് കുറ്റം പറഞ്ഞു സ്റ്റീൽ ഗ്ലാസിലെ ഒരു തുടം കട്ടൻചായ നുകർന്നുകൊണ്ടായിരുന്നു ഉമ്മച്ചന്റെ പ്രഭാതം തുടങ്ങിയത്. കൗമാരക്കാരനായ ചെറുപ്പക്കാർക്ക് എല്ലാവർക്കും മഴയോട് പ്രണയവും ആസ്വാദന ഭംഗി ചേർത്തുവെക്കുന്നത് ഉണ്ടായിരുന്നു എങ്കിലും ഉമ്മച്ചനെ സംബന്ധിച്ചടുത്തോളം അതെല്ലാം ഉള്ളിന്റെ ഉള്ളിൽ മാത്രമായിരുന്നു.

അപ്പൻ വർക്കിച്ചനെന്ന വറീതുമാപ്പള മരണപ്പെട്ടതുമൂലം വീടിന്റെ ഉത്തരപ്പലക ഉമ്മച്ചന്റെ ചുമലിൽ കേറിയിരുന്നു. നാലു വയറിന്റെയും തന്റെയും വിശപ്പടക്കുന്നതിന്റെ ഉത്തരവാദിത്യം കൂടി ഉമ്മച്ചന്റെ ചുമലിലായി കൈമാറി കിട്ടിയിരുന്നു. ഉമ്മച്ചനു അനിയത്തിമാരായ മൂന്നു പെങ്ങന്മാരും അമ്മച്ചിയായ ശോശാമ്മയും മടങ്ങുന്ന കുടുംബത്തിന്റെ അത്താണിയും പൂർണ്ണ ഉത്തരവാദിയും ഉമ്മച്ചൻ തന്നെയായി. വീട്ടിലെ ഏക ആൺതരിയായ ഉമ്മച്ചൻ തന്റെ കുടുംബത്തിന് വേണ്ടി ഗൃഹനാഥൻ എന്ന സ്ഥാനപ്പട്ടം സ്വയം അണിയുകയായിരുന്നു. ചില കാര്യങ്ങൾ ജീവിതത്തിൽ വന്നു സംഭവിക്കുന്നത് അവിചാരിതമായിരിക്കുകയും മറ്റു ചിലതു നാം ബോധപൂർവ്വം ഏറ്റെടുക്കുകയും ചെയ്യേണ്ടി വരുന്നു. അനുഭവങ്ങളിലധിഷ്ഠിതമല്ലാതെ ജീവിതത്തെ മുന്നോട്ടു കൊണ്ടുപോകുവാൻ കഴിയില്ലെന്ന യാഥാർഥ്യം നാം മനസിലാക്കി കഴിഞ്ഞാൽ പിന്നെ എല്ലാം അതിന്റെ വഴിയേ പൊയ്ക്കൊണ്ടിരിക്കുകയും ചെയ്യുന്നു എന്നുള്ളതാണ് സത്യം.

നാട്ടുകാർക്കും ബന്ധുക്കൾക്കും സമൂഹത്തിനും വറീതുമാപ്പള പരോപകാരിയായിരുന്നു. പരിചയത്തിലുള്ള നാട്ടുകാരുടെ സങ്കടങ്ങൾക്കു അറുതിവരുത്താൻ കൈയ്യയച്ചു സഹായിക്കുന്ന ദാനശീലനുമായയിരുന്നു. മറ്റുള്ളവരുടെ സങ്കടങ്ങൾക്കും പരാതീനതകൾക്കും പോംവഴി കണ്ടെത്തിയ വറീതിനു സ്വന്തം കുടുംബത്തിനുവേണ്ടി കരുതലുണ്ടാക്കാൻ മറന്നുപോയ സാമൂഹിക സേവകനായിരുന്നു. പൊതുപ്രവർത്തനം, പള്ളിയിലെ എല്ലാവിധ പരിപാടികൾക്കും നാട്ടിലെ ഏതൊരു കാര്യത്തിനും ഉമ്മച്ചൻ യാതൊരുവിധ മടിയും കൂടാതെ മുൻപന്തിയിൽ നിന്നും ചുക്കാൻ പിടിക്കുകയും മറ്റുള്ളവർക്കുവേണ്ടി ജീവൻപോലും ബലികൊടുക്കാൻ തയ്യാറായിരുന്ന പടയാളിയുമായിരുന്നു.

മീനച്ചിൽ ആറിന്റെ കൈവഴിയിലൂടെ ഒഴുകിയെത്തിയ വെള്ള പാച്ചലിലും കർക്കിടകത്തിലെ മഴവെള്ള കെടുതിയും വെള്ളപ്പൊക്കം ഉണ്ടായതിനെ തുടർന്ന് മാനാംചിറ കോളനിയിലെ ജനങ്ങൾ ദുരിതത്തിലായിരുന്നു. അവരുടെ സംഭരക്ഷണത്തിനും പുനരധിവാസ ക്യാമ്പിലേക്ക് മാറ്റുന്നതിനുമുള്ള ഏർപ്പാടുകൾ നടത്തുന്നതിനിടയിൽ മരണമെന്ന കോമാളിക്കു മുന്നിൽ വർക്കിച്ചൻ അടിമപ്പെടേണ്ടി വന്നു. അകാലത്തിൽ മരണപ്പെട്ട വർക്കിച്ചന്റെ വിയോഗം താഴത്തങ്ങാടി പ്രദേശവാസികളെയും വീട്ടുകാരെയും ബന്ധുക്കളെയും ഒരുപോലെ ദുഖത്തിലാക്കി മാറ്റിയിരുന്നു. നല്ല മനസിന്റെ ഉടമയായതുകൊണ്ടാണ് വർക്കിച്ചൻ പെട്ടെന്ന് കർത്താവിൽ നിദ്രപ്രാവിച്ചെതെന്നാണു ശോശാമ്മയുടെ വാദം. അപ്പന്റെ മരണം ഏതൊരു കൊടുംബത്തെയും തളർത്തുന്നതുപോലെ തന്നെ തന്റെ കുടുംബത്തെയും ഒന്ന് ഉലച്ചിരുന്നു.

പാറിപ്പറക്കുന്ന പ്രായത്തിൽ സ്വന്തം അപ്പൻ നഷ്ടപ്പെട്ടപ്പോൾ ഉമ്മച്ചൻ പത്താം ക്ലാസ് പഠനം മാത്രം പൂർത്തിയാക്കിരുന്നുള്ളു. പിന്നീട് വീട്ടിലെ ഏക ആൺതരിയായതുകൊണ്ടു അപ്പന്റെ സ്ഥാനത്തു നിന്ന് ചെയിതു തീർക്കേണ്ടതായ എല്ലാ ഉത്തരവാദിത്വങ്ങളും ഏറ്റെടുത്തുകൊണ്ട് ഉമ്മച്ചൻ തന്റെ ലക്ഷ്യത്തിലേക്കുന്നു നീങ്ങുന്നതിനായി തുടർപഠനം പാതി വഴിയിൽ ഉപേക്ഷിച്ചു, ഉപരിപഠന വിദ്യാഭ്യാസ യോഗ്യതയുള്ള ആളുകളുടെ പേരുകൾക്കും ഡെസിഗ്നേഷനുകൾക്കും കൂടെ അവരുടെ യോഗ്യതയായ പഠനങ്ങൾ ആലേഖനംചെയ്യുന്നതുപോലെ ഉമ്മച്ചനും വീടിന്റെ ഉമ്മറത്ത് തന്റെ പേരിനു നേരെ ഉമ്മച്ചൻ പത്താം ക്ലാസ്സ്, ഗുസ്തി, ഡ്രില്ലും ഉപ്പുമാവും എന്ന് കോരിവരച്ചിരുന്നു. കൈമുതലുള്ള അല്ലറ ചില്ലറ തരികിട നമ്പറുകളും ചേർത്ത് ഉമ്മച്ചൻ തന്റെ കുടുംബം പുലർത്താൻ ചെയ്യാത്ത ജോലികളില്ലായിരുന്നു. പ്ലംബർ, ഹെൽപ്പർ, റബ്ബറു വെട്ടുകാരൻ, തടിപ്പണി, കൂലിവേല, പെയിന്റർ അങ്ങനെ ജോലികളുടെ എണ്ണമറ്റ കുറിപ്പുകൾ നീണ്ടിരുന്നു. ഇതെല്ലാം നീ അറിഞ്ഞിട്ടാണോ ഉമ്മച്ചാ ചെയ്യുന്നേയെന്നു ചോദിച്ചാൽ ഉമ്മച്ചനു പറയാൻ ഒരു സ്ഥിരം പല്ലവിയുണ്ടായിരുന്നു.

"വയറ്റിപിഴപ്പല്ലേ അമ്മച്ചീ അറിയാത്ത പണിയും പണിയാത്ത ജോലിയും ചെയ്തുപോകും."

താഴത്തങ്ങാടിയിലേ ഗ്രാമവാസികൾക്ക് ഇടയിൽ അപ്പനെപ്പോലെ ഉമ്മച്ചനും എല്ലാ കാര്യങ്ങളിലും സജ്ജീവ സാന്നിധ്യമായിരുന്നു. നേരിട്ട് അറിയാവുന്ന പ്രദേശവാസികൾ എല്ലാവർക്കും ഉമ്മച്ചനെന്നാൽ ആളോഹരി പറഞ്ഞു ഫലിപ്പിക്കാൻ നാവിൻ തുമ്പിൽ പലതായിരുന്നു. പതിനേഴു വയസ്സുള്ള ഉമ്മച്ചന്റെ സുഹൃത്ത് വലയത്തിൽ തരക്കാരായവരും രണ്ടുവട്ടം പതിനേഴു കഴിഞ്ഞവരും പ്രായത്തിൽ മുതിർന്നവരും ഉൾപ്പെട്ടിരുന്നു. വറീതുമാപ്പിള പരോപകാരിയും സഹായിയുമായിരുന്നതിനാൽ മകനും അതുപോലെതന്നെയായിരുന്നു, എന്നാൽ രണ്ടുപേർക്കുമിടയിൽ നേരിയ ഒരു വ്യത്യാസം നിഴലിച്ചിരുന്നു. ഉമ്മച്ചൻ ചെയ്യുന്ന ഉപകാരങ്ങൾക്കു പണം വാങ്ങിയും വർക്കിച്ചൻ അത് വാങ്ങിയിരുന്നില്ല.

രാവിലെ മണിക്കൂറുകൾ നീണ്ട മഴമൂലം വടക്കേതിലെ ടോമിയുടെ വീട്ടിലെ പെയിന്റ് പണി നഷ്ടപ്പെട്ടതു വെള്ളത്തിലൊളിച്ചുപോയ കടലാസുതോണിപോലെ ഒഴുകിപ്പോയി. വട്ടചിലവിനും ഇന്നത്തെ കഞ്ഞിക്കുള്ള വക അല്ലെങ്കിൽ പണിയും ആലോചിച്ചിരിക്കുമ്പോഴാണ് നാണുമൂപ്പരു മരിച്ച വിവരവും പറഞ്ഞു അയ്യപ്പൻ നായർ അതുവഴി വന്നത്. അങ്ങനെയൊന്നും ഉമ്മച്ചന്റെ കുടുംബത്തെ തമ്പുരാൻ കർത്താവു പട്ടിണിക്കിടില്ല എന്ന മട്ടിൽ മനസ്സിൽ ലഡുപൊട്ടിച്ചുകൊണ്ടു ഉമ്മച്ചൻ ചാറ്റൽ മഴ വകവെയ്ക്കാതെ റബ്ബർ വെട്ടാൻപോകുമ്പോൾ വെയ്ക്കുന്ന തൊപ്പിയും തലയിൽ ചേർത്തുകൊണ്ട് മരണവീട്ടിലേക്കു ഓടിപോയി. നാണുമൂപ്പരെ കുളിപ്പിച്ച് പട്ടടയിൽ എത്തിക്കുന്ന സന്നാഹങ്ങൾ ഒരുക്കുന്ന സഹായിയായി അവിടേ കൂടി. മരണാന്തര ചടങ്ങുകളും സന്നാഹ സാമഗ്രികൾ ഒരുക്കുന്നതിന്നു വേതന വ്യവസ്ഥയിൽ നേരിയ മാറ്റമുണ്ട് ഡബിൾ തച്ചായിരുന്നു ഇതിനു മാനാംചിറ കോളനിയിലെ മരണാന്തര ചടങ്ങുകൾ ചെയ്യ്തിരുന്ന ആളുകൾ നിശ്ചയിച്ചിരുന്നത്. കൂട്ട് സഹായിയായി കൂടിയ ഉമ്മച്ചനും അതെ കൂലി ലഭിച്ചിരുന്നു.

നാണുമൂപ്പരുടെ മരണാനന്തര ചടങ്ങുകളെല്ലാം കഴിഞ്ഞു കിട്ടിയ കാശുമായി വീട്ടിലേക്കു വരുന്ന വഴി സിബിയുടെ കടയിൽ നിന്നും രണ്ടു കിലോ അരിയും രണ്ടു കിലോ കപ്പയും ഒരു പാക്കറ്റ് ഉണക്കമീനും അഞ്ചു രൂപയുടെ പച്ചമുളകും ഇഞ്ചിയും കറിവേപ്പിലയും നൂറു വെളിച്ചെണ്ണയും വാങ്ങി വീട്ടിലേക്കു നടന്നു. അടുക്കള ഭരണം ശോശാമ്മ തന്നെയായിരുന്നെങ്കിലും ഗൃഹനാഥനെന്ന പദം അലങ്കരിക്കുന്നതുകൊണ്ടു ഒരു വീട്ടിലേക്കു വേണ്ടുന്ന നിത്യോപയോഗ സാധനങ്ങൾ എന്തെല്ലാമെന്ന് ഉമ്മച്ചന് നന്നേ ഹൃദ്യസ്ഥമായിരുന്നു. വെയിലേക്കെന്നു നിന്നു തന്നെ ഉമ്മച്ചൻ അമ്മച്ചിയുടെ പേര് നീട്ടി വിളിച്ചു.

"ശോശാമ്മേ..."

ഉമ്മച്ചന്റെ വിളിക്കു മറുവിളിപോലെ ശോശാമ്മ അടുക്കളയിൽ നിന്നും പുറത്തേക്കു വന്നു. നേരം വൈകി ഇന്ന് ഉച്ചക്ക് എളുപ്പത്തിൽ തയ്യാറാക്കാവുന്ന കപ്പയും മുളകിടിച്ചതും ഉണ്ടാക്കിയാൽ മതിയെന്നു പറഞ്ഞു. വൈകിട്ടത്തേക്കു ചോറ് ഉണ്ടാക്കിയാൽ മതിയെന്നു പറഞ്ഞുകൊണ്ട് ഉമ്മച്ചൻ കുളിക്കാൻ തോർത്തുമുണ്ട് എവിടെയെന്നു ശോശാമ്മയോടു അന്വേഷിച്ചു. സാധനങ്ങൾ അടങ്ങുന്ന കിറ്റുമായി ശോശാമ്മ അകത്തേക്ക് നടന്നു നീങ്ങുമ്പോൾ പറഞ്ഞു തോർത്തുമുണ്ട് കിഴക്കേ അഴയിൽ കിടപ്പുണ്ട്. അവിടെ പോയെടുത്തോ മോനേ.

"ശരി അമ്മച്ചി"

ഞാൻ എടുത്തുകൊള്ളാമെന്നു പറഞ്ഞു ഉമ്മച്ചൻ കുളിക്കാനായി വീടിനു പുറത്തൂടെ കിണറ്റുകരയിലേക്കു പോയി. ശോശാമ്മ കപ്പ കഷ്ണിച്ചു തൊലികളഞ്ഞു വേവിക്കുന്നതിനും പച്ചമുളക് ചമ്മന്തിയും തയ്യാറാക്കുന്ന തിരക്കുകളുമായി അടുക്കളയിൽ വ്യാപൃതയായി.

പരമ്പരാഗതമായി കൈമാറിക്കിട്ടിയ പഴയ കൂരയുള്ളതുകൊണ്ടു കേറിക്കിടക്കാൻ ഇടമുണ്ടായിരുന്നു. അന്നന്നു പണിയെടുത്തു കുടുംബം പുലർത്തുന്ന മിച്ച സമ്പാദ്യമില്ലാത്ത ഗൃഹനാഥനായി ഉമ്മച്ചൻ തീർന്നിരുന്നു. തനിക്കു താഴെയുള്ളതുങ്ങൾ പള്ളി വക കോൺവെന്റ് സ്കൂളിലായിരുന്നു പഠനം നടത്തിയിരുന്നത്. മൂത്തവൾ ഏഴാം ക്ലാസ്സിലും രണ്ടാമത്തവൾ അഞ്ചാം ക്ലാസ്സിലും ഏറ്റവും താഴെയുള്ളവർ മൂന്നാം ക്ലാസ്സിലും ആയിരുന്നു പഠനം നടത്തിയിരുന്നത്. ഇടവക പള്ളിയുടെ സ്കൂളായതുകൊണ്ടും വർക്കിച്ചനെയും കുടുംബത്തെയും വികാരിയച്ചനായ ആന്റണിയച്ചന് നല്ലതുപോലെ അറിയാവുന്നതിനാലുമാണ് സ്കൂളിൽ ഫീസില്ലാതെ മൂന്നു പെങ്ങൻമാരും പഠിച്ചിരുന്നത്. വർക്കിച്ചനുള്ളപ്പോൾ മൂന്നാമത്തവളുടെ മാമോദീസ നടത്തിയപ്പോൾ ഇവളെ കർത്താവിന്റെ തിരുമണവാട്ടിയാക്കാമെന്നു ആന്റണിയച്ചന്റെ മുമ്പിൽവെച്ചു വാക്ക് ധാരണയുള്ളതുകൊണ്ടുമാകാം മൂന്നു പെൺകുട്ടികളും പള്ളി സ്കൂളിൽ ഫ്രീയായി പഠിച്ചിരുന്നത്. ഉർവശ്ശി ശാപം ഉപകാരമെന്നപോലെ ഉമ്മച്ചനു അതൊരു കൈത്താങ്ങായി മാറിയിരുന്നു. കോൺവെന്റിലെ കന്യാസ്ത്രീകൾ തുന്നുന്ന യൂണിഫോം നിർധനരായ കുടുബത്തിലെ കുട്ടികൾക്കായി സ്പോണ്സർഷിപിൽ അധ്യയന വര്ഷം പള്ളിയിൽ ലഭിച്ചിരുന്ന ബാഗും പുസ്തകങ്ങളും ഉമ്മച്ചന്റെ അനിയത്തികൾക്കും ലഭിച്ചിരുന്നു.

വർക്കിച്ചൻ പോയതിനുശേഷം അങ്ങാടിപ്പള്ളിയിലെ നൊവേനകളും ഞാറാഴ്ച കുര്ബാനകളും ശോശാമ്മ മുടക്കമില്ലാതെ പങ്കെടുത്തിരുന്നു. അങ്ങാടിപ്പള്ളിയിൽ ലില്ലിക്കുട്ടിയും ആത്മീയ കാര്യങ്ങളിൽ സ്ഥിരം സാന്നിധ്യമായിരുന്നതിലാൽ രണ്ടുപേരും സൗഹൃതത്തിലുമായിരുന്നു. പള്ളിയുടെ അടുത്ത് താമസിക്കുന്ന അവരുടെ മക്കൾ വിദേശത്തു നിന്നും എല്ലാവർഷവും അവധിക്കു വരുമ്പോൾ ലില്ലിക്കുട്ടിയെ വീട്ടുജോലിയിൽ സഹായിക്കാൻ ശോശാമ്മ ചെല്ലുന്ന വകയിൽ ജോലിക്കുള്ള വേതനം കൂടാതെ കൊച്ചുമകളുടെ പഴയ കുപ്പായങ്ങളും ശോശാമ്മയ്ക്കു പഴയ സാരിയും നൽകിയിരുന്നു. വെക്കേഷൻ കഴിഞ്ഞു തിരിച്ചു പോകുമ്പോൾ അവർ കൊടുക്കുന്ന പച്ചമണം മറാത്താ അഞ്ഞൂറ് നോട്ടിന്റെ മണവും എല്ലാവർഷവും മുടങ്ങാതെ കിട്ടുമെന്ന പ്രതീക്ഷകളിലെ തിരിനാളങ്ങളായിരുന്നു.

ഉമ്മച്ചന്റെ കഷ്ടപ്പാടുകൾ കാണുമ്പോൾ ഹൃദരോഗിയായിരുന്നിട്ട് കൂടിയും തന്നാൽ കഴിയും വിധം പള്ളിയിൽ വരുന്ന സൗഹൃദവലയത്തിലിൽ നിന്നും ലഭിച്ചിരുന്ന വീട്ടുജോലികൾക്കു പോകുന്നത് വഴി ശോശാമ്മയും തങ്ങളുടെ കുടുംബജീവിതം തള്ളിനീക്കുന്നതിനു ശ്രമപ്പെട്ടുകൊണ്ടിരുന്നു. ഒരിക്കൽ അത്താഴ പ്രാർത്ഥനക്കു ശേഷം സംസാരിക്കുന്ന കൂട്ടത്തിൽ ബൈബിൾ ചരിത്രത്തിലെപോലെ കർത്താവിന്റെ വഴിയിലേക്ക് ഇടയന്മാരെ കൂട്ടികൊണ്ടുപോയതുപോലെ നിനക്കും തൂവെള്ളിവെളിച്ചം വീശി താരകങ്ങളും കൂട്ടായി കുഞ്ഞു മാലാഖാമാരുമെത്തുമെന്നു ശോശാമ്മ ഉമ്മച്ചനോട് പറഞ്ഞു.

"ഓ അത് വല്ലതും നടപ്പുള്ളകാര്യമാണോ?"

അമ്മച്ചിയെന്നു ചോദിച്ചുകൊണ്ട് ഉമ്മച്ചൻ തന്റെ സങ്കടങ്ങളെയും കഷ്ടപ്പാടുകളെയും ഒരു ചിരിയിലൊതുക്കി. എല്ലാം തമ്പുരാൻ കർത്താവു നടത്തിത്തരും എന്നും പ്രതീക്ഷയും വിശ്വാസവും കഠിനാധ്വാനവുമാണ് മോനേ എല്ലാത്തിന്റെയും ആധാരമെന്നു പറഞ്ഞു ശോശാമ്മ ഭിത്തിയിൽ ചേർത്തുവെച്ചിരുന്ന കർത്താവിന്റെ ചിത്രം നോക്കി കുരിശുവരച്ചു. ഇന്നലെകൾ മറഞ്ഞുപോയിരിക്കുന്നു ഇന്ന് ജീവിക്കാൻ പ്രേരണയേകുന്നത് നാലയിലേക്കു ജീവിക്കാനുള്ള പ്രതീക്ഷയാണെന്നു മനസ്സിനെ സമ്മാനപ്പെടുത്തികൊണ്ടു ഉമ്മച്ചനും കുടുംബവും സ്വപ്നങ്ങളെ വരവേൽക്കാൻ ഉറക്കത്തിലേക്കു നടന്നു നീങ്ങി.

ഓരോ രാവുകളും ഉമ്മച്ചൻ തള്ളിനീക്കിരുന്നത് നാളെയിലേക്കുള്ള അന്നത്തിന്റെ വഴിയിടങ്ങൾ തേടിപ്പോകുന്നതിലൂടെയായിരുന്നു. തന്റെ കർമ്മപദത്തിന്റെ ആഴവും പരപ്പും ഈ ചെറു പ്രായത്തിൽ അനുഭവന സമ്പത്തുകളാക്കി മാറ്റിയതിനു വിധിയെ ഉമ്മച്ചൻ പലപ്പോഴും പഴിച്ചിട്ടുണ്ട്. വിശപ്പിന്റെ വിളിയറിഞ്ഞ കഷ്ടതകളുടേ നടുമധ്യത്തിൽ അഞ്ചു വയറുകൾക്കായുള്ള അന്നം നിറക്കുന്നവന്റെ സ്വപ്നം പോലെ ഓരോ പകലുകളും ഉമ്മച്ചനെ തേടിയെത്തിയിരുന്നു. രാക്കിനാവുകളിലല്ല പണത്തിനുവേണ്ടിയും ഒരു കുടുംബത്തിന് വേണ്ടിയുമുള്ള അന്നത്തിനു വേണ്ടിയും ജീവിതം മാറ്റിവെച്ചവന്റെ പകൽ യാത്രകൾ നീളേ നീളേ നടന്നകന്നുകൊണ്ടിരുന്നു.